**TÁJÉKOZTATÓ**

**Bevonuló fogvatartottak részére**

**Jogerős szabadságvesztésre bevonuló személy részére:**

A jogerős ítéletet kapott személy, amennyiben önhibájából nem jelentkezik a felhíváson szereplő időpontban az adott büntetés-végrehajtási intézetben a szabadságvesztés letöltésére, a 2013. évi CCXL tv. 87.§ (1) pontja alapján a bv. bíró a feltételes szabadság lehetőségéből kizárja.

**Tudnivalók felhívás esetén (amennyiben Önnek büntetés-végrehajtási intézetbe kell bevonulnia):**

A felhívásban megadott időpontban jelentkezzen az intézetben ( 6400, Kiskunhalas, Szegedi út 75)

**Bevonuláskor hozza magával** a bíróságtól, a Büntetés-végrehajtás Országos Parancsnokságától illetve a szabálysértési hatóságtól kapott felhívást.

Hozza magával a személyi azonosságát igazoló érvényes személyi igazolványát, útlevelét, vezetői engedélyét, ezek hiányában fényképes ideiglenes igazolványát, az adóigazolványát, a TAJ számát tartalmazó hatósági bizonyítványát és a nyugdíjfolyósítási törzsszámát, közgyógyellátási igazolványát, valamint a kábítószer-függőséget gyógyító kezelésben, kábítószer-használatot kezelő más ellátásban vagy megelőző-felvilágosító szolgáltatáson való részvételről szóló nyomozó hatósági tanúsítványt, az ügyészi határozatot, illetve a bírósági végzést.

Hozza magával az aktuálisan fennálló megbetegedéseire kezelőorvosa által rendelt, folyamatosan alkalmazott gyógyszeres kezelésére, gyógyászati segédeszközeire vonatkozó, rendelkezésére álló dokumentumokat (házi/szakorvosi ambuláns vizsgálati lap, lelet, kórházi zárójelentés, szakorvosi javaslat a támogatással történő gyógyszerrendeléshez, előjegyzés járó beteg szakvizsgálatra, fekvőbeteg intézeti gyógykezelésre, stb.), illetve aktuális egészségi állapotának megfelelő, dokumentummal igazoltan a kezelőorvos által rendelt gyógyszereit, gyógyászati segédeszközeit.

Az általános iskolai és a szakképzettségét igazoló bizonyítvány másolatát is érdemes magával hoznia a későbbi esetleges munkáltatásának megkönnyítése és meggyorsítása érdekében, továbbá a bv. intézet keretein belül biztosított továbbtanulás és szakmaképzés céljából.

Amennyiben a bevonulásra megjelölt időpontot megelőzően lakcímére bármely hatóságtól idézés érkezik, a hatóságot értesítse bevonulási kötelezettségéről, valamint az idézést hozza magával a büntetés-végrehajtási intézetbe.

Tájékoztatom, hogy ha rendszeres nyugellátásban vagy más pénzbeli ellátásban részesül, annak folyósítását az intézetbe is kérheti, amelynek ügyintézése a bevonulása után történik.

**Amennyiben az előírt helyen és időben nem jelenik meg a büntetésének, elzárásának letöltésére elrendelik az elővezetését, amelynek költségei Önt terhelik.**

Gondoskodjon kiskorú gyermeke, vagy az Ön által gondozott más személy elhelyezéséről, felügyeletéről, továbbá vagyonának, ingatlanának biztonságba helyezéséről. Ha nem sikerül az elhelyezésről, felügyeletről gondoskodni, és így kiskorú gyermeke, vagy más, Ön által gondozott személy a szabadságvesztés végrehajtása alatt felügyelet nélkül maradna, ezt a körülményt - a felügyelet nélkül maradó személy nevének, korának, lakó- vagy tartózkodási helyének megjelölésével - minél előbb jelentse a Büntetés-végrehajtás Országos Parancsnokságának vagy az illetékes bv. csoportnak, azaz azon szervnek akitől a felhívást kapta.

**Halasztás:**

Letöltendő szabadságvesztésre ítélt az ítélet végrehajtására halasztást a 2013. évi CCXL tv. 39.§ (1) bekezdésben foglaltaknak megfelelően kérhet az ítéletet első fokon kiszabó bíróságtól.

A szabadságvesztés büntetés megkezdésével összefüggésben előterjesztett halasztás iránti kérelemnek, illetve az ilyen kérelmet elutasító végzés ellen bejelentett fellebbezésnek nincs halasztó hatálya. Jogerős halasztást engedélyező határozat meghozataláig a felhívásban megjelölt időpontban és helyen meg kell jelennie.

A fogvatartottnak/elítéltnek ellenőrzik a személyazonosságát, majd a befogadó irodába kísérik. Itt átnézik a csomagjait, hiszen csak előre meghatározott dolgokat lehet bevinni a börtön falai közé. Ilyen például a tisztasági csomag, és az alsóruházat. Felsőruházatot nem lehet bevinni, csak az az utcai ruha lehet az elítélten, amelyben érkezik. Amennyiben zárkán nem tartható tárgyat hoz be magával, azt befogadás után letétbe helyezik. Az intézet biztonságára veszélyes tárgyak megsemmisítésre kerülnek (például kés).

A személyes tárgyak átvizsgálása után fénykép és ujjlenyomatvétel következik. A befogadó helyiségben elveszik a letételezésre kijelölt holmikat, majd egy orvosi vizsgálat következik. Innen a felszerelési raktárba vezet az út: itt kap az elítélt rabruhát és ágyneműt. Előzetes letartóztatottak a saját ruhájukat viselhetik, 72 órán belül a hozzátartozó bevihet nekik tisztálkodószert és ruhát.

Ezt követően kerül sor a reintegrációs tiszti (nevelői), majd pszichológusi befogadó beszélgetésre, ahol felmérik a fogvatartott előéletét, együttműködési hajlandóságát, majd ezután befogadó zárkába kerül az újonnan befogadott. Itt legfeljebb 15 napig tartózkodhat. Addig az elítélt együttműködésével kialakítják az ún. fogvatartási programtervet. A programterv tartalmazza az elítélt foglalkoztatásba, továbbá személyiségfejlesztő programokba történő bevonására irányuló terveket. Ennek célja, hogy az elítélt szabadulása után ne kövessen el újabb bűncselekményt, akarjon és tudjon visszailleszkedni a társadalomba. A 15 nap után ún. Befogadási és Foglalkoztatási Bizottság elé áll az elítélt, meghallgatása után döntenek rezsimbe és biztonsági kockázati csoportba sorolásáról, munkahelye és munkaköre kijelöléséről, beiskolázásáról, illetve elhelyezési részlegre és reintegrációs csoportba helyezéséről. Ezzel a momentummal zárul a befogadási eljárás.